ક્લાયમેટ ચેન્જ દુનિયાના બધા દેશોને અસર કરવાની છે, ત્યારે તેનો સાથે મળીને સામનો કરવા માટે દુનિયામાં સર્વસંમતિ ઊભી કરવા પ્રયાસો ચાલતા રહે છે. આવી સર્વસંમતિમાં ટ્રમ્પ ના માનતા હોય તેમ લાગે છે. ફ્રી ટ્રેડ માટે દુનિયામાં ચાલતા પ્રયાસોને પણ તેઓ ઊંધા નાખવા માગતા હોય તેમ ચીન સામે તેમણે માથું ભેરાવ્યું છે. અમેરિકાના ફ્રી ટ્રેડ આડેના અવરોધોના કારણે જગતભરમાં મંદીની સ્થિતિ આવી શકે છે.આવી ચિંતાઓ વચ્ચે અમેરિકા વધુ એક નિર્ણય એવો કરી રહી છે, જેના કારણે પર્યાવરણ અને ક્લાયમેટ ચેન્જની ચિંતા કરનારા ચોંકી જાય. એ વાત સર્વસ્વીકાર્ય બની છે કે ફોસિલ ફ્યુઅલ એટલે કે કોલસો અને ક્રૂડ ઑઇલ વાપરવાનું આપણે બંધ નહિ કરીએ તો દુનિયાની હાલત ખરાબ થઈ જવાની છે. એક તબક્કે તે ખૂટી પડશે ત્યારે તેનો વિકલ્પ શોધવાનો છે, પણ ત્યાં સુધી રાહ જોવાની જરૂર નથી. બહુ ઝડપથી ક્લિન ઉર્જા તરફ દુનિયાએ જવું જોઈએ તે વાત સૌ જાણકારો સ્વીકારે છે.